Un tânăr de 27 ani din Sibiu, găsit mort în casă, a fost confirmat pozitiv cu coronavirus.

Bărbatul în vârstă de 27 ani a fost găsit decedat în locuința sa din cartierul Turnișor în data de 31 martie. Fosta sa prietenă a sesizat la 112 că acesta nu răspunde nici la telefon, nici la interfon.

Trupul bărbatului nu prezenta urme de violență și a fost transportat la Serviciul de Medicină Legală Sibiu în vederea efectuării necropsiei.

În cursul zilei de vineri a venit rezultatul testului pentru coronavirus, iar acesta a confirmat că bărbatul era infectat. Se pare că tânărul suferea și de alte afecțiuni.

Decesul său a fost al 125-lea înregistrat la nivel național și al patrulea din județul Sibiu, din cauza COVID-19.